Tahun tadi, hanyar mandangar habar Barito Putra pacangan main di Martapura ja rasa himung banar sudah. Baniat banar tu pang pacangan nuntun di lapangan langsung tarus cagarnya.
Sakalinya limbah bujuran main liwar ngalih handak manuntunnya. Kakawalan di Martapura, Banjarmasin, Banjarbaru, Pelaihari, Banua Lima, batuyuk handak mandukung langsung di pinggir lapangan. Nang maulah ngalih, satadiunnya tu halus, lajur kada kamayuan tiket. Jangankan bubuhannya nang jauh pada Martapura, kami di sini gin banyak ja jua nang kada kulihan handak manukar tiket.
Kaya hari Jum’at semalam, ulun sudah handak jua nukar langsung di wadah panitia. Loketnya dibuka jam 2 siang jar, kasitu ae ulun limbah labaran masjid langsung (jam setengah duaan). Harau sakalinya sudah banyak banar nang batungguan disitu.
tapi nang ngaran niat handak nuntun, hiih ae ulun ne umpat jua batungguan. Parak jam tigaan rasanya hanyar buka loketnya. jajal liwar urangnya, kada baaturan ha pulang. Bakajalan, batunjulan, basah baju sabigian. Jangankan baju, tapih ulunaja basah habis basah.
Limbah parak sejam ulun bakajal rasa kada tahan lagi, napa rasa handak siup sudah. baundur ae ulun ne bagamat. Bahinak matiulun barang satumat di balakang. Handak baruku, ih skalinya habis ruku sabungkusan hancur kabasahan dalam kantung, pada pahit liur ulun. Sakalinya ulun mandangar buhannya bapandiran.
“Aku ne umpat bakajal nukar disini cadangan banar ja, nang iyanya gasan aku surang”, “Padahal aku sudah jua bapasan lawan bagiannya minta tinggali 20 buting tiket” ujar sidin.
Langsung rasa manggurak kapala ulun mandangar. Ulun bilang handak siup bakajal, sidin maka nyaman ja manalipun masan dua puluh buting ha pulang. Maka mambuktiakan sidin sambil manalipun, “Tinggali 20 buting tiket, gasan kawananku di kampung …. (sensor) anu jua”, “Aja harga 60 kada papa jua” nang dimaksud sidin harga 60 tu, tiket nang baharaga 35 di loket.
Hiih ae sudah mati ulun, biar am itu rajaki sidin, untung sidin ada bisi kawan nang kawa maninggali tiket. Handak ae ulun ne bakajal nyari tiket pulang. Sakalinya ulun tadapati buhannya nang umpat bakajal pulang (asalnya sidin ne bakajal dihadapn ulun lagi ulun balum baundur tadi), nang nyata dua ikung nang ulun pinandu. Maka ganas banar mangajalnya, ulun ja disikut lawan ditunjulnya. nang ngaran ulun ne panggairan bakalah ai ulun, biar am inya handak nukar pulang. Kada tahu jua kayapa caranya, padahal dipariksa ktp kalu lah, atawa dicatat banarja kah yu, jadi biar ktp ngitu-ngitu jua kada kantara. Apang kabanyakan urangnya.
Dua kali tasangkali ulun baundur sakakali. Biar am ulun bakalah kada nuntun Barito. Mudahan manang ja Baritonya malawan Gresik United kena. Lawan jua mudahan nang dudi panitia babagus maatur bajual tiketnya. nang nyata tu antriannya pang diaturakan, kayapakah caranya. Nayta ja buhannya disitu pintar pada ulun, mun baya maatur ngitu ja ulun yakin buhannya kawa ja.
Biar kada kawa nuntun langsung di lapangan, ulun kadeda niat handak meulah rusuh, nang penting Barito bisa main tarus, nang panting Barito Putra tatap jadi kabanggaan ulun, kabanggaan buhan Kalimantan Selatan jua.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn